ΓΡΑΠΤΗ ΕΡΩΤΗΣΗ E-0927/98

υποβολή: María Sornosa Martínez (GUE/NGL) προς την Επιτροπή

(26 Μαρτίου 1998)

Θέμα: Απελευθέρωση στη Ναβάρρα του κυνηγίου κατά την αποδημία

Η ισπανική Γερουσία τροποποίησε πέρυσι τον Νόμο 4/89 σχετικά με τη διατήρηση των οικοτόπων και της άγριας χλωρίδας και πανίδας, επιτρέποντας το κυνήγι, σε μικρούς αριθμούς, ορισμένων ειδών, σε παραδοσιακές τοποθεσίες κυνηγίου και με ελεγχόμενο και επιλεκτικό τρόπο, εφόσον οι αρχές των Αυτόνομων Διοικητικών Περιφερειών το θεωρήσουν σκόπιμο.

Με την τροποποίηση του Νόμου 4/89 ανοίγει ο δρόμος για την έγκριση του σχεδίου νόμου της ΑΔΠ της Ναβάρρας, για την τροποποίηση του Νόμου 2/1993 της ΑΔΠ της Ναβάρρας, της 5ης Μαρτίου 1993, σχετικά με την προστασία και τη διαχείριση της άγριας πανίδας και των οικοτόπων της που, αν εγκριθεί, θα επιτρέψει το κυνήγι των αποδημητικών πτηνών κατά την επιστροφή τους στον τόπο φωλεοποιήσεως.

Πράγματι, εάν τεθεί σε ισχύ το προαναφερθέν σχέδιο νόμου που έχει κατατεθεί στη Ναβάρρα, για την τροποποίηση του Νόμου 2/1993, θα ενταθεί επικίνδυνα η ήδη υπάρχουσα κυνηγετική πίεση επί των αποδημητικών πτηνών. Στην περίπτωση του κυνηγίου κατά την αποδημία, το θέμα είναι ιδιαίτερα σοβαρό εφόσον εκτίθενται σε κίνδυνο τα πτηνά εκείνα που κατόρθωσαν να επιβιώσουν τον χειμώνα και διαθέτουν αυξημένη αναπαραγωγική ικανότητα, καθώς και τα αναγκαία αποθέματα τροφής για την αποδημητική πτήση και την εν συνεχεία αναπαραγωγή τους.

Στις 21 Οκτωβρίου 1997, η Επίτροπος εκδήλωσε τη διαφωνία της με την τροποποίηση του Νόμου 4/89 και υποστήριξε την έναρξη της διαδικασίας για παράβαση, κατά της Ισπανίας, εάν η τροποποίηση αυτή εγκριθεί.

Και οι δύο ανωτέρω τροποποιήσεις αντίκεινται στις κοινοτικές ρυθμίσεις σχετικά με τα αποδημητικά πτηνά που περιλαμβάνονται στην Οδηγία 79/409/ΕΟΚ(1).

1. Ποιά μέτρα πρόκειται να λάβει η Επιτροπή αντιδρώντας στη διπλή αυτή παραβίαση της προαναφερθείσας οδηγίας;

2. Σε ποιές ενέργειες πρόκειται να προβεί η Επιτροπή ώστε η μεταβίβαση αρμοδιοτήτων στον τομέα του περιβάλλοντος να μην έχει ως συνέπεια, όπως στη συγκεκριμένη περίπτωση, την παραβίαση ευρωπαϊκών Οδηγιών;

Aπάντηση της κ.Bjerregaard εξ ονόματος της Επιτροπής

(23 Aπριλίου 1998)

1. To Αξιότιμο Μέλος του Κοινοβουλίου αναφέρεται στις διατάξεις του ισπανικού νόμου 4/1989 για τη διατήρηση των φυσικών ενδιαιτημάτων και της άγριας πανίδας και χλωρίδας, όπως τροποποιήθηκε με το νόμο 40/1997 της 6ης Νοεμβρίου 1997, που δημοσιεύθηκε στην ισπανική Εφημερίδα της Κυβερνήσεως, φύλλο 266 της 6ης Νοεμβρίου 1997.

Η οδηγία 79/409/EΟΚ του Συμβουλίου, της 2 ας Aπριλίου 1979, για τη διατήρηση των άγριων πτηνών προβλέπει ένα καθεστώς γενικής προστασίας για τα πτηνά, το οποίο καλύπτει την προστασία, τη διαχείριση και τον έλεγχο των ειδών αυτών και ορίζει κανόνες για την εκμετάλλευσή τους. Το εν λόγω καθεστώς προστασίας είναι αυστηρό όσον αφορά τα αποδημητικά πτηνά. Το άρθρο 7 παράγραφος 4 της οδηγίας ορίζει: "... Όταν πρόκειται για αποδημητικά είδη, [τα κράτη μέλη] μεριμνούν ιδιαίτερα ώστε τα είδη που υπόκεινται στη θηρευτική νομοθεσία να μη θηρεύονται κατά την περίοδο αναπαραγωγής και κατά την επιστροφή τους στον τόπο φωλεοποιήσεως. Τα κράτη μέλη διαβιβάζουν στην Επιτροπή όλες τις χρήσιμες πληροφορίες για την πρακτική εφαρμογή της θηρευτικής νομοθεσίας τους". Παρέχεται ωστόσο η δυνατότητα παρεκκλίσεων του άρθρου 7 παράγραφος 4, με την προϋπόθεση ότι πληρούν τους όρους του άρθρου 9 της οδηγίας.

Η Επιτροπή μελέτησε τον ισπανικό νόμο 4/1989, όπως τροποποιήθηκε από το νόμο 40/1997, και έκρινε ότι συμβιβάζεται με τις διατάξεις της οδηγίας 79/409/EΟΚ του Συμβουλίου, δεδομένου ότι η γενική απαγόρευση της θήρας των αποδημητικών πτηνών κατά το άρθρο 7 παράγραφος 4 της οδηγίας διατηρείται στο άρθρο 34 στοιχείο β) του ισπανικού νόμου. Επιτρέπεται να εγκρίνονται παρεκκλίσεις, σύμφωνα με τη νέα νομοθετική ρύθμιση disposiciσn adicional octava, πρέπει όμως να πληρούν τους όρους του άρθρου 28 της τελευταίας, το οποίο είναι απόλυτα σύμφωνο προς το άρθρο 9 της οδηγίας.

2. Το Αξιότιμο Μέλος του Κοινοβουλίου αναφέρεται επίσης στο σχέδιο τροποποίησης του νομοθετήματος Ley foral 2/1993, που αφορά τη θήρα στη Ναβάρα. Το σχέδιο αυτό δεν έχει διαβιβαστεί ακόμη στην Επιτροπή, η οποία, ως εκ τούτου, δεν είναι σε θέση να διατυπώσει παρατηρήσεις σχετικά. Είναι πάντως προφανές ότι, σε περίπτωση όπου η τελική μορφή του σχεδίου τροποποίησης που θα εγκριθεί, δεν θα είναι σύμφωνη προς τις διατάξεις της οδηγίας 79/409/EΟΚ, η Επιτροπή δεν θα διστάσει, αν χρειαστεί, να κινήσει τη διαδικασία του άρθρου 169 της συνθήκης ΕΚ.

(1) EE L 103, της 25.04.1979, σελ 1.